Robert Harward sê nee dankie vir Trump | Netwerk24
Robert Harward sê nee dankie vir Trump
17 Februarie 2017 11:00
Robert Harward Foto: Shawn Coolman, U.S. Marines, Reuters
Die man wat pres. Donald Trump van Amerika se keuse vir sy nasionale veiligheidsraadgewer was, het dié pos van die hand gewys.
Viseadmiraal Robert Harward is dié pos aangebied nadat Trump Maandag sy voorganger Michael Flynn afgedank het, omdat hy die adjunkpresident, Mike Pence, mislei het oor sy gesprekke met Rusland se ambassadeur na Amerika.
'n Amptenaar van die Withuis het Donderdag gesê dat Harward weens familie- en finansiële redes besluit het om nie die pos te aanvaar nie. Harward beklee 'n senior pos by Lockheed Martin.
Twee bronne wat van dié besluit bewus was, sê dat Harward ook teen Trump se aanbod besluit het, omdat hy sy eie span wou inbring. Dít is teenstrydig met Trump, wat reeds vir KT McFarland, Flynn se adjunk-raadgewer, gesê het sy kan aanbly.
Trump het blykbaar vroeër in die dag na Harward verwys op 'n nuuskonferensie, waar hy gesê het hy "het iemand wat [hy] dink fantasties vir dié pos sal wees".
Trump het ook dit duidelik gestel dat hy Flynn gevra het om te bedank, omdat dié afgetrede luitenant-generaal nie heeltemal eerlik met Pence was oor sy gesprekke met Sergei Kislyak, die Russiese ambassadeur, nie.
"Hy het nie ons adjunkpresident behoorlik ingelig nie, en daarna het hy gesê hy het nie onthou nie. In albei gevalle was ek nie juis tevrede nie." – Reuters